Papersnake/gushiwen huggingface dataset:
玉堂真丈索毋自欺斋诗
蔡沈（宋代）

人心具天德，气禀有昏明。
学以致其知，善恶义乃陈。
恶既在必去，善即在持循。
知之虽曰至，行之贵乎诚。
念虑或未实，覆护寻亦生。
遂令负初心，怛焉愧于人。
君子必谨独，暗室十目瞋。
毫厘不苟徇，隐微常战兢。
好恶慊于己，择言无在身。
由中以达外，万善皆精纯。
大书毋自欺，高斋扁新名。
居常目在是，以况汤盘铭。
乐天寄重和晚达冬青一篇，因成再答
刘禹锡（唐代）

风云变化饶年少，光景蹉跎属老夫。秋隼得时凌汗漫，

寒龟饮老受泥涂。东隅有失谁能免，北叟之言岂便无。

振臂犹堪呼一掷，争知掌下不成卢。
寿石介峰母太夫人时介峰新有操江之命
余继登（明代）

凤诰翟褕出汉庭，慈云冉冉护辎軿。金仙原注长生箓，宝婺今连执法星。

春色喜看萱草绿，东风频想荔枝青。中丞新领吴门节，大有江鱼荐醁𨤍。
下山复题二首 其二
韦骧（宋代）

宛转松蹊入五峰，更临危阁半晴空。山花鸟语皆真趣，谁是韬光傲世翁。
宫中行乐词·其四
李白（唐代）

玉树春归日，金宫乐事多。
后庭朝未入，轻辇夜相过。
笑出花间语，娇来竹下歌。
莫教明月去，留著醉嫦娥。
颂古四十四首
释师范（宋代）

山花似锦水如蓝，突出乾坤不露颜。
曾踏武陵溪畔路，洞中春色异人间。
偈颂二十九首
释云（宋代）

风高八九月，自合知时节。
何必待山僧，升堂特地说。
天际雁南飞，接翅作行列。
悉念佛法僧，轧轧声不绝。
影落寒山水，已是重漏泄。
普请好生观，西来无妙诀。
古断肠曲三十首 其十一
周端臣（宋代）

破除难尽是恩情，却怕恩生怨亦生。思念不休心惑乱，梦惊人语似郎声。
摸鱼儿·对西风
朱嗣发（宋代）

对西风、鬓摇烟碧，参差前事流水。紫丝罗带鸳鸯结，的的镜盟钗誓。浑不记、漫手织回文，几度欲心碎。安花著蒂。奈雨覆云翻，情宽分窄，石上玉簪脆。
朱楼外，愁压空云欲坠。月痕犹照无寐。阴晴也只随天意，枉了玉消香碎。君且醉。君不见、长门青草春风泪。一时左计。悔不早荆钗，暮天修竹，头白倚寒翠。
诘旦思之世岂有不押之韵辄和北山十首
刘克庄（宋代）

绝喜有肉汉，何嫌逐臭夫。
形悭一烂粟，口遍四方糊。
鲁叟袗絺绤，荆卿袖匕图。
朝来询酒甕，莫已变酸无。
夜坐因观杨伯虎和春字韵诗偶成五绝再寄 其四
张镃（宋代）

宦情侬自本来无，君亦琳宫暂逸居。西华武夷俱绝胜，可教诗卷此时疏。
梅花
陆游（宋代）

折得名花伴此翁，诗情恰在醉魂中。
高标不合尘凡有，尤物真穷造化功。
雾雨更知仙骨别，铅丹那悟色尘空。
前身姑射疑君是，问道端须顺下风。
蝉
罗邺（唐代）

才入新秋百感生，就中蝉噪最堪惊。能催时节凋双鬓，

愁到江山听一声。不傍管弦拘醉态，偏依杨柳挠离情。

故园闻处犹惆怅，况是经年万里行。
赠韦不伐
张方平（宋代）

莫随世伪作圆方，坦坦元邪是履祥。学鄙浅讹趋古道，天教轗轲与刚肠。

俛投胯下人皆笑，独卧隆中自不常。毕竟途穷无所合，何妨持钓坐沧浪。
下四十九盘
许及之（宋代）

了知四十九年非，七七盘中共一机。世路险夷行处是，身名荣一眼前稀。

此生待足何时足，平日思归今得归。厚禄故人如问讯，为言留得故山薇。
吴子使札来聘
公羊高（先秦）

吴无君，无大夫，此何以有君，有大夫？贤季子也。何贤乎季子？让大也。其让大奈何？谒也，馀祭也，夷昧也，与季子同母者四。季子弱而才，兄弟皆爱之，同欲立之以为君。谒曰：“今若是迮而与季子大，季子犹不受也。请无与子而与弟，弟兄迭为君，而致大乎季子。”皆曰诺。故诸为君者皆轻死为勇，饮食必祝，曰：“天苟有吴大，尚速有悔于予身。”故谒也死，馀祭也立。馀祭也死，夷昧也立。夷昧也死，则大宜之季子者也，季子使而亡焉。僚者长庶也，即之。季之使而反，至而君之尔。阖庐曰：“先君之所以不与子大，而与弟者，凡为季子故也。将从先君之命与，则大宜之季子者也；如不从先君之命与子，我宜当立者也。僚恶得为君？”于是使专诸刺僚，而致大乎季子。季子不受，曰：“尔杀吾君，吾受尔大，是吾与尔为篡也。尔杀吾兄，吾又杀尔，是父子兄弟相杀，终身无已也。”去之延陵，终身不入吴大。故君子以其不受为义，以其不杀为仁，贤季子。则吴何以有君，有大夫？以季子为臣，则宜有君者也。札者何？吴季子之名也。春秋贤者不名，此何以名？许夷狄者，不一而足也。季子者，所贤也，曷为不足乎季子？许人臣者必使臣，许人子者必使子也。
和杜东原怀女兄 其四
徐庸（明代）

姊弟形虽异，天伦义自同。论亲为骨肉，传信托鳞鸿。

竹叶浮春绿，灯花落夜红。新阳生喜庆，称贺到城东。
和李判院见贻
曹勋（宋代）

楚风燃竹爆幽吼，晓觉春云时苍狗。
惭看历日与桃符，犹袭尘缘恋升斗。
先生冒雪肯过我，椒觞得奉谈天口。
寒素每叹濡之儒，品俎常嗟韭之九。
但喜盍簪侍侮约，涉世粗豪一肯首。
五云会约采真游，天公见赐良不苟。
高阳台·宛转怜香
蒋捷（宋代）

宛转怜香，徘徊顾影，临芳更倚苔身。多谢残英，飞来远远随人。回头却望晴檐下，等几番、小摘微薰。到而今、独袅鞭梢，笑不成春。愁吟未了烟林晓，有垂杨夹路，也为轻嚬。今夜山窗，还□□绕梨云。行囊不是吴笺少，问倩谁、去写花真。待归时，叶底红肥，细雨如尘。
画秦吉了
屈大均（明代）

珍禽解姓秦，弄语向芳春。购得从蛮女，边鸾画不真。
和杨公济钱塘西湖百题 其四十 石桥
郭祥正（宋代）

桥下无悬瀑，桥边多绿苔。跨空才一丈，何处特飞来。
硖内
晁公溯（宋代）

硖内收多雨，沙边惨积阴。
龙吟殷地远。虹饮入江深。
不作山林林去，非忧荆棘侵。
经年困奔走，无力更登临。
听歌回马上赠崔法曹
戴叔伦（唐代）

秋风里许杏花开，杏树傍边醉客来。

共待夜深听一曲，醒人骑马断肠回。
鹧鸪天 夏
长筌子（金朝）

弄舌闲禽向郁林。涤蒸散发趁松阴。清风习习来冰簟，陶写真情取次吟。天似水，柳如金。火云叠翠出遥岑。危楼安枕王孙趣，静室忘机逸士
耳聋诗
张培基（清代）

七窍不可凿，庄生有寓言。今子充两耳，庶几保混元。

至人不蔽物，反听浚心源。心源归湛寂，塞兑严篱藩。

尚嫌两目明，浅见辨风幡。务光传七寸，老子誇三门。

究其司聪者，在乎谷神存。恶声自不至，懒洗宁聒喧。

机心亦弗动，讵复劳属垣？有感泪斯下，触处非啼猿。

有歌还鼓缶，热时非酒烦。完彼清净田，渐以清六根。

慎勿以药治，决牖令神昏。
夜赋
陆游（宋代）

夜窗搔首发鬅鬙，病不胜衣倚瘦藤。
堪笑颜回忍饥面，常依韩瘦看书灯。
残生已与灰俱冷，旧友谁如几可凭？月落风生忽增气，掠檐劲翮有归鹰。
自九江抵南昌途中杂感 其一
江之纪（清代）

去年见春风，曾与春风约。明岁花开时，故山酒同酌。

息壤犹在彼，生计转落拓。方辞庾公楼，又上滕王阁。

春风不我欺，我自食前诺。可怜龙尾西，桃花开且落。
泾州送外甥周树棠归省 其二
张映宿（清代）

连日劝君还，临歧又黯然。天涯谁骨肉，宦海满秋烟。

逝水千波叠，寒云万壑连。五陵家酿熟，欢笑小春天。
减字木兰花
晏几道（宋代）

长杨辇路。绿满当年携手处。试逐春风。重到宫花花树中。

芳菲绕遍。今日不如前日健。酒罢凄凉。新恨犹添旧恨长。
灵芝寺避暑因携茶具汎湖共成十绝 其二
张镃（宋代）

佳处湖山昔纵游，繁华常恨过清幽。今朝莫入名园去，只向风蘋荡小舟。
道中绝句 其三
韩驹（宋代）

青罗带上玉花飞，不用天山一尺围。欲上钓船沙际宿，前旌何苦唤人归。
漓江行送苏虚谷同年还桂林兼怀龚茂田
孙衣言（清代）

君不见漓江江鸣零陵来，虞山鸣玉千潆洄。桂岭青青接绣岭，鸣光倒射马王台。

人家都在碧峰下，万松不动鸣如雷。君家此中结茅屋，青山四时落酒杯。

饮酒但醉不愿醒，漓江江鸣新泼醅。何为舍此不为乐，短衣匹马随尘埃。

尘埃自古长安市，五侯第宅连云起。知君腹中经世书，少年自欲干天子。

如何不见曲阳侯，咫尺仍落铜龙楼。驽骀嘶风饱食粟，骅骝日暮饥垂头。

幽州十月初见雪，城南草尽北风烈。沙头送客双玉瓶，骊驹蹴冰四蹄热。

漓江江鸣眼中好，但恐照人颜色老。扁舟一去真浩然。

瘦马三年欲自怜。我家浙东更千里，梦魂夜逐栝溪鸣。

今君归随秋雁飞，到家已及春风始。春风春鸣生菰蒲，漓江江鸣如五湖。

玻璃汩㶁三百顷，为君一洗尘衣裾。碧桃作花柳绵白，飘然又醉山中庐。

尔时不觉开口笑，世间万事徒区区。灵川老龚好诗句，别来一载今何如。

诸君自尽故乡业，未知亦思故人无。漓江江鸣双鲤鱼，几时寄我空中书。
驾幸华清宫赋附歌
韩休（唐代）

素秋归兮玄冬早，王是时兮出西镐。幸华清兮顺天道，琼楼架虚兮灵仙保。

长生殿前兮树难老，甘泉流兮圣躬可澡，俾吾皇兮亿千寿考。
宋都曹屡寄诗且督和答作此示之
陆游（宋代）

古诗三千篇，删取财十一，每读先再拜，若听清庙瑟。
诗降为楚先，犹足中六律。
天未丧斯文，杜老乃独出。
陵迟至元白，固已可愤疾；及观晚唐作，令人欲焚笔。
此风近复炽，隙穴始难窒，淫哇解移人，往往丧妙质。
苦言告学者，切勿为所怵；杭川必至海，为道当择术。
哭故人
乔知之（唐代）

生死久离居，凄凉历旧庐。叹兹三径断，不践十年馀。

古木巢禽合，荒庭爱客疏。匣留弹罢剑，床积读残书。

玉没终无像，兰言强问虚。平生不得意，泉路复何如。
十可行十颂
释清远（宋代）

清虚之理竟无身，一念归根万法平。物我顿忘全体露，个中殊不计功程。
谒金门
朱子厚（宋代）

风动竹。清偏一窗梅溽。闻道小乔乘凤玉。仙裳飘雾縠。

来嫁吾门公瑾叔。天上人间愿足。浓缭水沈燃宝烛。鬓长相对绿。
夏日
乔远炳（清代）

薰风愠解引新凉，小暑神清夏日长。断续蝉声传远树，呢喃燕日倚雕梁。

眠摊薤簟千纹滑，座接花茵一院香。雪藕冰桃情自适，无烦珍重碧筒尝。
挽何深甫
阳枋（宋代）

羡君底事过时人，一点閒愁不到心。笑语屡陪桃李酒，诗书曾到竹松林。

已惊别鹤江天远，何事骑鲸岁月侵。五桂联芳知有日，去寻萧侣碧云深。
九祖伏驮密多尊者赞
释宗杲（宋代）

墨坐半百春，无喜亦无瞋。
东西行七步，抖擞旧精神。
魏江道上得小庵解装小愒
孙觌（宋代）

老柳当门翠十寻，桑麻一曲窈然深。苍苔满地无人扫，只有酴醾一架阴。
寄江陵王少府
方干（唐代）

分手频曾变寒暑，迢迢远意各何如。
波涛一阻两乡梦，岁月无过双鲤鱼。
吟处落花藏笔砚，睡时斜雨湿图书。
此来俗辈皆疏我，唯有故人心不疏。
孔明成都八阵图
郑思肖（宋代）

孔明抱义耻偏安，不道中兴事业难。赖有石头知落处，任从人换八门看。
李深道得苏养直所写深字韵诗
戴复古（宋代）

表出尘埃外，浓董兰蕙香。
风流晋人物，高古汉文章。
老眼不多见，前程岂易量。
三杯话胸臆，一笑对云骧。
题范蠡五湖图
李曾伯（宋代）

色美示来鉴，功成思去谋。
桂棹与兰桨，羔袖而狐裘。
夏姬宜去楚，妲己肯归击。
恤纬寸心在，铸金千古求。
青山绝处楼扁
吴当（元代）

中天隐隐碧芙蓉，楼阁深藏苐几重。松叶满山行迹少，樵夫听得讲时钟。
渡海歌
成鹫（清代）

天地之大夫如何，谛观沧海成叵罗。垂云大翼驾与鹅，乘风巨叵机中梭。

蛟龙戏水蛇旋涡，江豚拜浪豕涉波。我生七尺胡足多，聚散珠转风中荷。

今朝渡海天气和，柔风吹席行蹉跎。天空海阔无复他，眼前有景不得歌。

沧波极目殊山河，朱明回首荒烟萝。登高望远无斧柯，老眼一日三摩挲。

白云缥缈山嵯峨，东乌西匿虚阳戈。终朝形役暮则那，停舟见月扬纤蛾。

古镜出匣尘未磨，微光照客寝复吪。三更隔水闻枯螺，千家海市枕灵鼍。

晓来登岸人肩摩，风景恍惚曾经过。天涯走杀老头陀，江边笑倒春梦婆。

呵呵呵，天涯走杀老头陀，江边笑倒春梦婆。
句
李壁（宋代）

三十六峰今入手，若无公事且留连。
曹操杨修玩曹娥碑图
朱同（明代）

江水粼粼照岸浮，古碑如堠立江头。谁知手撚吟髭日，已是心疑国士秋。

奸计不逃人物议，画图解写古今愁。沽才斗虏固应尔，更有同时鹦鹉洲。
与郑辕薛晏游枋口同赋三韵诗 薜荔壁
崔全素（唐代）

芳姿抱青峦，根蔓殊众品。水净隐帘珠，云开露屏锦。

沥沥岩风来，幽香泄清凛。
烟霞石屋诸寺
释文珦（宋代）

缘山一径微，竹树隐禅扉。
云绝去来性，僧无生灭机。
风檐铁自语，阴洞石能飞。
终拟携瓶锡，他年向此归。
挽杨邦宁
彭龟年（宋代）

心事谁能识，交游得细论。
有居多水竹，此世老丘园。
遗恨成千古，无人作九原。
晚来风政恶，不忍赋招魂。
次韵耿荐可催菊三首 其二
仲并（宋代）

衔杯采菊久寻医，白发苍颜渐可期。准拟新来强作意，又从愁里过花时。
黄修职雨中送芍药五枝
陈与义（宋代）

微雨湿清晓，老夫门未开。
煌煌五仙子，并拥翠蕤来。
烟脂洗尽不自惜，为雨归来更无力。
老夫五十尚可痴，凭轩一赋会真诗。
偈颂五首
释印肃（宋代）

议得无心达有心，识心三界自平沉。
可怜迷望无心者，只道无心境不侵。
十九岁赠星士梁月溪
欧阳建（魏晋）

平星玄妙月溪多，算我名标己卯科。今日果然科己卯，天机无亦奈公何。
焚书坑
章碣（唐代）

竹帛烟消帝业虚，关河空锁祖龙居。
坑灰未冷山东乱，刘项元来不读书。
沁园春·自笑声来
赵以夫（宋代）

自笑声来，骨相无奇，壬三甲三。觉紫宸班里，都忘故步，维摩室内，添个新参。壮也不如，老之将至，今日将军战岂堪。江湖客，况诗肥贾岛，笔瘦王昙。纷纷纡紫脱蓝。送水北山人又水南。喜支离得佚，散材可寿，一丘自足，万象中涵。脍炙功名，膏盲富贵，举世黄梁梦正酣。知谁健，且茹芝商岭，饮菊胡潭。
折梅赠答二首 其一
赵蕃（宋代）

送君祇数梅花节，开到岭梅君不回。折得花来有重出，妾惟孤影愧妆台。
蓝桥送客回谒张郎中
郑獬（宋代）

都无歌管伴金杯，草草蓝桥送客回。
寒雨飘零不成雪，剡溪閒访戴逵来。
秋居言怀
释保暹（宋代）

默默疏林下，独知秋气浓。
半生犹是客，昨夜更闻蛩。
吟苦人成癖，年衰自长慵。
终期拂衣去，江上有诸峰。
晚坐北轩望昭亭山
梅尧臣（宋代）

少客两京间，熟游嵩与华。
归来宛溪上，厌往昭亭下。
何以厌昭亭，衰迟倦驱驾。
况复惭咏歌，嘉辞前有谢。
咀嚼在人口，甘美如食蔗。
方向陶渊明，苦语近田舍。
节行固不变，出处亦多怕。
常防恶少年，豪横使出胯。
譬如故将军，尚被亭长骂。
不若守弊庐，读书至中夜。
春风颠歌
陈航（明代）

平生不信春风颠，日日买醉春风前。今朝始信春风恶，桃花作雨柳飘绵。

冲狂击荡上复下，澎湃奔腾如怒马。恍疑威动四极陲，又若气振长平瓦。

游人郊外意颇愁，巨觥起浪难献酬。不如挈榼且归去，呼童载酒登南楼。
过护国广恩寺
谢伋（宋代）

地隔三江云水深，那知帝子启山林。
咸京筑馆今谁主，白昼松风哀怨音。
送张士安同年赴上元尉
宋祁（宋代）

千名联唱第，一尉滞徒劳。
山入黄旗国，江浮白鹭涛。
苑葩依日晚，官树共秋高。
少赋思归恨，潘才是二毛。
慈明圆和尚赞
释智遇（宋代）

去见神鼎諲，绝叫屋梁倒。
不得脱手法，打折你驴腰。
彭城县太君挽辞二首
苏颂（宋代）

寿考人间福，贤明阃内宗。
铭传史官笔，墓绕故乡松。
双剑归还合，南陔养莫容。
登堂曾拜客，凄怆望新封。
次韵徐秀才十首
陈造（宋代）

霄霏上冥鸿，山雾卧文豹。
饿鸱嚇腐鼠，啄啄诧飞趠。
吾徒为己学，欣慼置不校。
小草或远志，诡遇乃近效。
六月初三日雨后步至城东
吕本中（宋代）

凉秋生郊原，快雨洒庚伏。曲肱访幽睡，朝梦不可续。

开门招此访，爽气满岩谷。村蹊没衰草，古院蟠翠木。

东行得幽亭，小径来已熟。下有十里濠，暑退万荷绿。

恨无沽酒钱，一醉起枵腹。人生要快意，岂止寄幽独。

若看后池蛙，声韵故不俗。怡然供清欢，何必丝与竹。
清江引·立春
贯云石（元代）

金钗影摇春燕斜，木杪生春叶。水塘春始波，火候春初热。土牛儿载将春到也。
露坐
陆游（宋代）

落月无留照，残河亦已倾。
墬枝双鹊袅，黏草一萤明。
暑令忘三伏，凉飕逼五更。
为怜荷泻露，故起绕池行。
箫杖曲
谢常（明代）

桂楫兰舟谁吊古，往寻美竹潇湘浦。
淋漓恨血染秋烟，千载娥皇泪痕苦。
当时得之无所施，爱同海底珊瑚枝。
金刀横截瘦蛟颈，剜作玲珑箫管吹。
骊珠上连星点七，窍窍清圆俱应律。
有时提挈坐花前，葛陂老龙眠在膝。
世人不知何如名，但见鹿斑碎点琅玕青。
掀髯一笑发孤弄，杖头忽作呜呜声一声。
昆冈山石裂，两声梅花尽飞雪。
三声群仙飞佩听，四声吹堕瑶台月。
五声银潢惊倒流，霜凋芦叶风鸣秋。
六声凤叫海日出，吴姬敛黛凝春愁。
七声八声毛发耸，露寒乳穴浮银汞。
九声连十怒涛翻，鲸鱼鼓鬛三山动。
停吹起坐向客言，此是黄痴之所传。
斯人已骑鹏翼去，老眼摩婆今几年。
我云道人休叹息，犹胜蓬莱铁仙笛。
古物存亡奚足悲，云断苍梧暮山碧。
金陵杂兴二百首
苏泂（宋代）

二月风和日暖时，淡黄杨柳一丝丝。
向人无限隋唐意，犹是桥南杨柳枝。
题清溪图
孔平仲（宋代）

清溪之水清无泥，凫飞雁下太平池。昔人尝比翠绡舞，安得卷之必自随。

画师摹写多巧思，只用乌田数张纸。戏拈秃笔扫成图，浓淡邅回真得意。

江矶钓浦远更深，昔时行处皆可寻。张公好雅心不俗，眉山先生为楚吟。

公今奉使庾岭南，峡中乔林与天参。白云摇曳入船户，清猿呼啸窥江潭。

天霾不开地多热，佛桑山丹赤如血。此时一展清溪图，洒若胸中贮冰雪。

南方不可以久留，祝公归来此中州。枕白石兮漱清流，芦声战雨曷若飏风之拔木，渔烟凝晚曷若海雾之横秋。

我已卜居在九江，九华庐阜郁相望。千里思公如咫尺，扁舟棹月到池阳。
岁暮叹三首
张耒（宋代）

寥寥野空禾黍荒，北风日夜鸣空桑。
南山碧天青不极，渺渺洛空东流长。
山空空寒行客少，鸿雁飞急天初霜。
萧萧穷谷岁已晚，嗟我再补冬衣裳。
淮南秋兴 其一
钱棨（清代）

天末凉风啸九秋，桂香吹落小山头。淮南有客闻吟树，江北何山独倚楼。

樽酒漫招六从事，剑光欲动五诸侯。却思牛渚虚高会，画舫银镫梦旧游。
篱上牵牛花
梅尧臣（宋代）

楚女雾露中，篱上摘牵牛。
花蔓相连延，星宿光未收。
采之一何早，日出颜色休。
持置梅卤间，染姜奉盘羞。
烂如珊瑚枝，恼翁牙齿柔。
齿柔不能食，粱肉坐为雠。
赋金橘得曲字
韦骧（宋代）

结根长江左，移植清流曲。朝晖敛夜霜，香苞间寒绿。

落落黄金丸，堆盘照明玉。远想洞庭姿，宜惭风韵俗。

咀嚼聊一评，嗜甘毋见辱。
乌目山五题·兴福寺
李堪（宋代）

云门十里长，殿塔明朝阳。
半夜风雨至，满山松桂香。
清猿啸远壑，好鸟鸣虚廊。
尘土斯可濯，胡为语沧浪。
晚春初夏八首
张耒（宋代）

吹尽成蹊桃李尘，兔葵燕麦一番新。
只应解箨抽青玉，霜节棱棱尚可人。
次黄必先主簿同年赠别韵
范成大（宋代）

山郭官闲得烂游，弥年还往话绸缪。
西园剥栗催奴课，东院寻梅劝客留。
笔下修锋千首富，谈间和气两眉浮。
别来怅望何时见？谩上重城谩上楼。
赠许从道之子祖孙
刘过（宋代）

祖孙今年几年齿，两髻紞紞垂到耳。
读书要以六经先，次第汉唐十七史。
老夫见之窃不然，别有一说为举似。
方今孽胡日衰甚，河朔早暮风尘起。
腐儒酸寒作何用，国家所欠奇伟士。
丈夫立身两字尽，臣子忠孝而已矣。
吾观汝相头面阔，颜色粗厚黑而紫。
汝翁七十鬓发转，汝父科第迟如此。
与生生死蠹文字。土田官人村夫子。
不如左弯右挟弓，肉食封侯差快耳。
宣府中元夜即事
计东（明代）

边月新秋夜，哀音四面齐。战场多旧鬼，野祭有遗黎。

柝乱愁人听，风惊倦鸟栖。遥遥天汉上，河鼓渐垂西。
送韩孝廉侍从赴举
权德舆（唐代）

贡士去翩翩，如君最少年。彩衣行不废，儒服代相传。

晓月经淮路，繁阴过楚天。清谈遇知己，应访孝廉船。
夜泊第四桥
李洪（宋代）

月淡波寒夜向分，断行孤雁不堪闻。
扁舟第四桥南泊，无限清愁寄梦云。
蜡梅六言三首 其三
周紫芝（宋代）

桃花占上林簿，兰芷擅离骚经。欲吊花中遗逸，聊寻世外林坰。
立春十四韵
刘克庄（宋代）

嘉平至孟陬，丽谯春再颁。
齐民拨不开，杂遝来如山。
农家卜休咎，多以觳觫观。
颇闻举体赤，其咎为燥乾。
又云尾角白，亦虑冬祁寒。
吾惫不能耕，对之发长叹。
平生愿丰心，虽老犹如丹。
方兴西畴务，稍觉南船悭。
展转夜少眠，呕噎晨废餐。
敢望馀粮栖，渐恐拾穗难。
陛下仁如天，役简税赋宽。
临遣皆循良，黜削先饕残。
一丽丹书内，孰若青史间。
仆方侪民伍，谁为语县官。
金缕曲 题翁月如夫人《玉花阁焚馀草》
宗婉（清代）

读罢临妆句。宛相逢、一奁清影，两弯眉妩。机杼羹汤供妇职，还把东花录取。

更静好、瑟琴同御。吟得新诗成卷贴，向东君、未肯轻流露。

人静后、方倾吐。

云飞树啸惊人语。最堪怜、零环碎佩，不能完聚。

空际昙花才一现，月冷断魂何处。料已趁、天风归去。

留得数行遗墨在，付多情、奉倩伤心补。才与德、超千古。
仲微殿丞以余多难退居荐贻诲问复缄新什以勉病躯扶力牵课聊抒谢恳
宋庠（宋代）

朴遬参邦彦，幽忧负主恩。投身采樵路，脱籍上车门。

病肘垂杨老，尘眸覆鉴昏。于陵三咽味，楚泽九升魂。

喘甚吴牛惫，名非卫鹤尊。箪瓢舍桑客，井臼寄孥村。

引重繄心照，衔哀托涕痕。馀生何足问，姑学牧鸡豚。
偈颂一百四十二首 其二十八
释广闻（宋代）

四月八日生，二月半入灭。虽然生灭元空，正是全提时节，珊瑚枝枝撑著月。
闲适二首
陈造（宋代）

长日奔驰传置如，久妨著论与抄书。
逢人争席有时有，疥壁留诗无处无。
御寇未辞躬楚制，论文常记揽桓须。
扁舟再有东游便，肯向朋从自作疎。
闻竺寺迎号服因成口号 其一
释绍昙（宋代）

丝管纷纷鼓乱挝，两山迎接赐衣来。白云恐污山翁耳，重锁柴门不放开。
送李校书适越谒杜中丞
刘长卿（唐代）

江风处处尽，旦暮水空波。摇落行人去，云山向越多。

陈蕃悬榻待，谢客枉帆过。相见耶溪路，逶迤入薜萝。
近村
王质（宋代）

急急杀残点，沉沉敲远钟。黄深湖雾重，白厚草霜浓。

惨淡兵交气，凄凉岁晚容。云山望不极，吾恨亦重重。
灵芝寺避暑因携茶具汎湖共成十绝
张镃（宋代）

临津台殿似蓬莱，柳色荒凉锁翠苔。
萍港不知人事改，通船如望帝尧来。
偈倾一百三十三首
释法薰（宋代）

万古长空，一朝风月。
有祖以来，话作两橛。
石田好是明明说，八十翁翁嚼生铁。
闲上人览众亭
洪适（宋代）

篮舆行尽白云层，来款禅居得小亭。乱石引泉归曲涧，寒风吹雨过中庭。

四旁野色朝昏别，一览岩姿远近青。宴坐蒲团作何想，光阴不复问尧蓂。
七月初四日赋紫薇花
舒岳祥（宋代）

蹙罗红线紧，镕蜡粉须黄。野寺花开日，平畴稻熟香。

曾陪红药省，相对紫薇郎。尚忆丝纶閤，新秋雨露凉。
阎才元因程伯珍来寄近诗一轴不能尽和用师淮
晁公溯（宋代）

我思买蜀山，附田小峥嵘。
家本冰氏子，室无孔方兄。
为郡非其乐，强颜聊此行。
四夷幸兵休，万邦喜时平。
所嗟启利源，开国始于荆。
当年惟迂叟，乃如鲁二生。
高卧不肯起，彼方事交征。
共兜自滔天，尧舜实圣明。
至今天下士，语及涕纵横。
今王益神武，览奏每叹惊。
皇皇元首诗，主歌臣则赓。
德音既屡下，美意谁能成。
追怀符益州，积恶高陵京。
老农扣头泣，愿闻徭役轻。
故人佐太府，因君烦寄声。
艰难念吾土，慷慨见深情。
歃血誓仁义，由来盖同盟。
赵子銮守顺庆清才有志于古书此赠之 其二
霍韬（明代）

皎皎苍玉姿，蟠桂擎瀛洲。凉露降太清，朱鸟时相投。

先民有如斯，慊矣夫何求。维尔媲先民，犹期古贤游。

吁嗟二气驰，循环互沉浮。驱车轧长途，不瞬轮转周。

灼灼玉栏花，涓涓玉沟流。勉勉不早时，兔乌几回辀。

耄矣惭蹇予，日昃徒怀忧。
静夜
鄂恒（清代）

晚风吹落叶，音彻空斋静。天际片月来，树林荡蔬影。

四邻悄无声，沈沈夜方永。焚香侧书坐，镫青竹床冷。

理从微处悟，趣向间中领。叹息将何言，晓钟下西岭。
和陶拟古九首
苏轼（宋代）

忧来感人心，悒悒久未和。
呼儿具浊酒，酒酣起长歌。
歌罢还独舞，黍麦力诚多。
忧长酒易消，脱去如风花。
不悟万法空，子如此心何。
凤山八景
王宾（宋代）

水阔烟生雨，涛高浪作声。震翻琅主峤，环拱凤山城。

不藉冯夷力，能教海若惊。乘秋长一望，绝胜广陵情。
梦中得
曹家达（清代）

晨登泰山巅，下俯青州道。对此殊茫茫，立行苦不早。

时荣非所慕，出山为小草。金石有时燬，岂能称寿考。

大年古夷齐，不数长乐老。
读史 其十三
殷岳（清代）

周公负成王，弗陵践天子。高卑既已陈，旦夕遵涂轨。

小人追丧躯，截趾而适履。刺侯生衅隙，上书恣诋毁。

将军谢免冠，少帝烛奸诡。墙茨不可扫，妇人定足恃。
山中杂言
吴锡畴（宋代）

谬有生涯类蠹鱼，萧然四壁一床书。
儿曹未信儒冠误，犹事青灯废耒锄。
送舒著作重授省郎赴阙
白居易（唐代）

三岁相依在洛都，游花宴月饱欢娱。惜别笙歌多怨咽，

愿留轩盖少踟蹰。剑磨光彩依前出，鹏举风云逐后驱。

从此求闲应不得，更能重醉白家无。
山居 其九
淳藏主（宋代）

渔父子歌甘露曲，拟寒山咏法灯诗。深云莫谓无人听，万像森罗历历知。
次韵王茶马海棠四绝·燕王宫
魏了翁（宋代）

二十四番花信风，川原无处着繁红。
逢人谩说燕宫旧，废址荒营暝霭空。
春日晴原野望
陈羽（唐代）

东风吹煖气，消散入晴天。渐变池塘色，欲生杨柳烟。

蒙茸花向月，潦倒客经年。乡思应愁望，江湖春水连。
咏史下·明帝四首
陈普（宋代）

大和空国逐浮虚，曾为苍生一扫除。
历数未容奸宄得，收曹卷马二中书。
尤溪县之南李花千树无一杂木春时尝饮其中酒
朱槔（宋代）

桥外茅茨好，相过问酒钱。
李花今若此，白发自茫然。
落日云千步，春风雪一川。
明朝记来处，石涧响溅溅。
春日村居
章甫（宋代）

村迥客来少，山寒春到迟。
修塘留野水，插槿补疏篱。
旁舍閒相过，幽人旧有期。
出门看远烧，拄杖立多时。
项羽庙
李山甫（唐代）

为虏为王尽偶然，有何羞见汉江船。

停分天下犹嫌少，可要行人赠纸钱。
吴苑思
陈陶（唐代）

今人地藏古人骨，古人花为今人发。

江南何处葬西施，谢豹空闻采香月。
月下对白菊 其一
朱翌（宋代）

诗人月下见梅花，著力形容极口誇。若使月明中见菊，欲将何语为褒嘉。
题删定侄画卷二首 其一
孙觌（宋代）

笔下凿开混沌，眼中见此崔嵬。海上神鳌负出，天边灵鹫飞来。
春日杂兴
胡仲弓（宋代）

鹤骨崭崭疾未瘳，怯行山亦倦登楼。
久知老去自当尔，自入春来雨不休。
虚器甚惭居士屩，实封难觅醉乡侯。
小迟须有佳晴日，待试山翁已健不。
鲁连台
屈大均（明代）

一笑无秦帝，飘然向海东。
谁能排大难？不屑计奇功。
古戍三秋雁，高台万木风。
从来天下士，只在布衣中。
游青城山
李兴宗（宋代）

古岷横枕坤维首，连標远接昆仑右。
我历江山欠此游，青梦绕之良已久。
春怨
周弼（宋代）

极浦苹花白，空壕兰萼红。
伤心城上燕，飞入馆娃宫。
定水二首 其一
刘敞（宋代）

定水涵空碧，群山凝远岚。渊鱼颇易得，菱实最馀甘。

旷野应人语，凉风快酒酣。谁云陵谷换，自此识南潭。
席上刻韵与王楚臣赋送王羽左之惠州
何巩道（明代）

江潮初落月痕纤，君去鹅湖别恨添。老叶易同寒雪落，衰枝难得好花黏。

发登楼叹吹残笛，吟送行诗撚断髯。无力不能齐翼出，临风空羡鸟鹣鹣。
送沙溪寓居何翔仲四首 其四
何梦桂（宋代）

自笑衰鸿病起低，更怜落树夜乌啼。月明好认南飞去，剩有高枝可择栖。
御园耕种
弘历（清代）

郊南耕耤后，苑北弄田时。布谷声鸣矣，洪縻手御之。

轻云笼日嫩，沃壤覛膏滋。触景筹为政，曾无越畔思。
菩萨蛮 克劬北上旬日，计程未达帝都，寒夜不寐，悄然念之。
张友书（清代）

迢迢客路三千里。心牵游子情难已。离思黯然生。挑灯忆远人。

孱孱羸瘦质。怎惯长为客。午夜板桥霜。怜伊风露凉。
春阴泊龟山寄园明
张耒（宋代）

东风淮声鸣万鼓，山头孤塔藏烟雾。
一庵老宿何处峰，孤舟倦客沙边雨。
杨柳梢头春未多，白苹汀下正沧波。
莫向春阴开病眼，风烟如此奈愁何。
离福严
黄庭坚（宋代）

山下三日晴，山上三日雨。
不见祝融峰，还泝潇湘去。
次韵吕居仁共二首 其一 望山
饶节（宋代）

文章二子东西汉，人物诸何大小山。四海有家归未得，眼看寸碧便怡颜。
寄怀晓沧上杭兼示族人 其三
丘逢甲（清代）

何处梅花洞，寒香不计年。人稀集灵怪，山古足云烟。

安得夸娥力，为开混沌天。呼龙种瑶草，游戏老芝田。
追和东坡梅花十绝
王之道（宋代）

问言何处是前村，万木号寒雪障昏。
安得梦为蝴蝶去，花间栩栩适吟魂。
齐山诗呈王学士
司马光（宋代）

江上有奇山，群峰矗如翦。
昔闻齐刺史，置酒升绝巘。
其人有惠政，嘉名自兹远。
君来踵其迹，词牒日清简。
骊驹时入谷，胜地穷搜选。
问俗复怀人，非徒事游衍。
浪淘沙 闺情四首 其四
曹亮武（清代）

雪意满霜天。清冷谁怜。点灯时节思绵绵。半晌和衣妆未卸，枕损钗钿。

欹侧不成眠。风透窗边。轻魂飘泊梦难圆。挨得五更寒漏尽，似岁如年。
和颜长官百咏·朱门
朱继芳（宋代）

百斛明珠米在仓，沉香火底捻银簧。
人生行乐那须许，多少边兵未有粮。
腊月六日见雪
刘黻（宋代）

一冬长是暖，见雪独精神。
田野眠方稳，湖山认不真。
众禽忧失树，孤客喜忘贫。
只此严凝气，中含造化仁。
又题迎月亭
胡寅（宋代）

从来共惜隔年期，划却东山尚恐迟。
欲向尘中先得眼，故应云表屡扬眉。
停杯专待寒光举，起舞还愁素影移。
常与此亭相照耀，更须佳什焕梁榱。
洞霄宫
释文珦（宋代）

山势逶迤九锁分，洞天终自异人群。
君王在昔曾游幸，故老犹今述见闻。
瀑溅鹤衣明似雪，气蒸龙穴暗成云。
梦回髣髴鸣笙磬，定有游仙拜老君。
六言四首
方回（元代）

马文园消渴病，嵇中散绝交书。
未害子虚乌有，可□□□才疏。
寿东畬钱先生
文徵明（明代）

东畬先生古贞臣，平生耿挺标清真。廿年中外肆扬历，所至秉节宣皇仁。

浮云漠漠有变幻，长岐往往多风尘。孤征方出霄汉上，一笑已脱风波身。

莫言有才用未极，天地深机自消息。凭将强健博高官，留取有馀还造物。

秪今优游经几年，八旬行及颜苍然。霜松雪柏涧壑边，紫芝玉树阶庭前。

人世长生能有几，如公岂独神仙比。向来富贵等浮云，未尽勋名付儿子。

二儿驷马日边归，捧檄升堂试舞衣，灵椿丹桂初光辉。

呜呼，灵椿丹桂初光辉，千秋万岁愿无违。
元符亲享明堂十一首
佚名（隋代）

严父配天，孝乎明堂。
兴奠升阶，降音以将。
天步有节，帝容必庄。
辟公定之，礼无不藏。
山堂即事
高翥（宋代）

杜鹃声里桐花落，山馆无人昼掩扃。老去未能忘结习，自调浓墨写黄庭。
雨馀泛舟三潭同厉樊榭孝廉作
沈德潜（清代）

云移高峰峰不定，湖波过雨光逾净。佳人彷佛洗铅华，隔纱微窥晚妆靓。

一枝柔橹苍茫外，绿蓑青笠元真态。不遇南屏孙太初，枯禅瘦鹤谁同载。

轻船准拟泊三潭，鸥鹭为群我最堪。听罢晚钟烟际宿，荷花深处梦江南。
秋风三叠辞 其二
李龄（明代）

秋风瑟瑟兮落叶飘，溪谷瀰漫兮水惊涛。棹兰舟以径渡兮，渊兮龙而腾蛟。

兰蕙变以不香兮，江蓠化而为茅。顾金天之肃杀兮，忽坎壈以郁陶。

诗戒素餐兮，厥咎焉逃。惧众口之铄金兮，愿处靓而守高。

鸿鹄既举兮，孰与游遨。仰明月而独坐兮，聊徜徉以逍遥。

惠思君兮，使我心劳。
云谷八咏为乡人袁仲玉题 其五 墨池挥翰
韩雍（明代）

学得新书逼二王，挥毫常在墨池旁。西风客棹曾经过，吹出云烟满路香。
石门僧
赵师秀（宋代）

石门幽绝甚，独有一禅僧。
寺废馀钟在，房高过客登。
山蜂成苦蜜，崖溜结空冰。
如此冬寒月，他人住岂能。
纱窗恨·答冠月韵
田茂遇（清代）

笛声阵阵因风送，老天涯，一声入破偏凄切，落梅花。
雕盘处，千山黑雪，马嘶外，万里黄沙。算春宵归梦，好还家。
代寿圆峤颜文昌
胡仲弓（宋代）

长命新诗恰剪裁，瓣香南望祝蓬莱。
千龄椿算从天与，九节蒲根著地栽。
范不待年甘引去，文虽告老召还来。
肉芝幸有丹书在，留取他年荐寿杯。
车螯二首
王安石（宋代）

车螯无甚美，由美得烹燔。
壳以无味弃，弃之能久存。
予尝怜其无，柔弱甘咀吞。
又尝怪其壳，有功不见论。
醉客快一噉，散投墙壁根。
宁能为收拾，持用讯医门。
题落星寺四首·其四
黄庭坚（宋代）

北风吹倒落星寺，吾与伯伦俱醉眠。
螟蛉蜾蠃但痴坐，夜寒南北斗垂天。
水仙 其一
吕本中（宋代）

澹绿衣裳白玉肤，近人香欲透衣襦。不嫌破屋飕飗甚，肯与寒梅作伴无。
题唐十八学士图二首 其二
赵佶（宋代）

儒林华国古今同，吟咏飞毫醒醉中。多士作新知入彀，画图犹喜见文雄。
寄怀故园诸兄兼柬社中诸友
陈恩（明代）

不是逢人懒折梅，宦情牢落不堪裁。十年饥渴看花眼，千里凄凉问月杯。

吟对西风怜我瘦，梦怀阴雨竟谁来。横空片片晴云影，青眼曾无白昼开。
自勉
陆游（宋代）

学诗当学陶，学书当学颜；正复不能到，趣乡已可观。
养气要使完，处身要使端；勿谓在屋漏，人见汝肺肝。
节义实大闲，忠孝後代看。
汝虽老将死，更勉未死间。
四月望日驻节分宜晚眺有感
韩雍（明代）

山县萧条近水坳，民风淳朴静呼詨。荒村日落笛初歇，古寺月来钟乱敲。

聚草群哇喧鼓吹，栖林双鹊竞枝巢。不堪便起怀归念，顿尔欲将名利抛。
韩张亭
戴复古（宋代）

此地曾栖双凤凰，登高怀古北风凉。
忠规万乘龙颜粲，谪过千山鸟道荒。
百里隣居天作合，两贤名与日争光。
几人缄口贪官职，身在朝廷志已忘。
同王紫诠使君自广溯惠即事四首时积雨百馀日江潦骤涨数丈坏官私庐舍不可计使君奉令发赈四首 其四
陈恭尹（清代）

丰歉谁无分，风雷太不情。聊随发粟使，偶作泛舟行。

江雨珠争跃，山寒玉并鸣。一途新物色，吟咏不成声。
诗四首
崔鶠（宋代）

屯云塞望蔚青林，刻雪停空立皓禽。
南渡长淮才一水，令人便起五湖心。
依韵和冲卿槐花
韩维（宋代）

翠葆连阴直，黄金布蕊齐。
流尘一开眼，急节重含凄。
蝶冷相携一，蝉清无数嘶。
翻风随御水，带雨落秋泥。
自喜凋零后，何嫌采掇稽。
朝緌映晨入，游袂拂宵携。
惨淡林烟早，轻明楼日西。
临溪如有此，当似武陵迷。
席上酬东川严中丞叙旧见赠
薛逢（唐代）

昔记披云日，今逾二十年。声名俱是梦，恩旧半归泉。

朱绂惭衰齿，红妆惨别筵。离歌正凄切，休更促危弦。
题张篁村万木奇峰图
姚鼐（清代）

一峰掘起天当中，撑拄元气开鸿濛。左右阖辟两巨壑，径路各鸿风云通。

松风远自云中起，摇荡云光山色里。水交山断置人家，松响溪声动窗几。

岩高谷迥居无邻，松林有路无行人。岂非高士尝避秦，自此千载无问津。

又疑灵境与世隔，乃是天地神物之所珍。我家龙眠东，西望两谷口。

每至夕阳时，岚光纷照牖。日月逝矣身今衰，芒屦竟隔青崔嵬。

却寻图中幽谷到穷处，忽有数峰天际来。张君画山最得古人妙，俯视百年画史皆尘埃。

人家收得尺绢素，屈指不数王麓台。何况林卉与翎羽，扰扰俗工何足取。

韩干戴嵩堪障壁，徐熙周昉遗儿女。落落平生山水情，移将看画亦眼明。

于今安得张君死复生，与余结茅共对青山青。
连日宴集近园即席呈洪稚存
管学洛（清代）

东风易主始经过，挈伴簪裾狎薜萝。便恐烟霞遂成癖，花时载酒醉时歌。
句
张俊（宋代）

嵩岭便从云外见，岘山应向雪中看。
偈颂一百三十三首 其一一七
释居简（宋代）

寿富如天圣嗣多。海不扬波长熨帖，雨当指日肆滂沱。

火无就燥宜潜德，虏嗜残生必倒戈。草木昆虫均化育，九州四海听讴歌。
酬长沙邓寿甫
张埴（宋代）

泉翁上下数千年，精力平生涑水然。白发满头犹未了，青灯与影每相怜。

书成不与无金谷，宝秘惟知有木天。两夜秋窗风雨暗，老人也有可炊烟。
贺新郎·绿遍芳郊木
卢炳（宋代）

绿遍芳郊木。早红褪香乾，堪叹韶华瞬目。薄倖东皇缘底事，得恁匆匆去速。正永日、初长晴淑。尤忆夜来成梦处，记分明、浑似瑶台宿。人语静，燕双逐。纱窗一炷沈烟馥。拚淋浪剧饮，高枕春酲草屋。无计留春添怅望，空写新词叠幅。算负却、照妆画烛。欲说萦心些个事，恐教人、蹙损眉峰绿。慵倚遍，画阑曲。
晓起
连文凤（宋代）

钟声废早眠，倚棹过晴川。
半夜凉风起，一帆秋影悬。
僧联闻雁句，仆请买鱼钱。
每被人相问，谁爱书画船。
渔父
贯休（唐代）

一叶一竿竹，眉须雪欲零。陆应无祖业，香必是伊腥。

儿亦名鱼鹧，歌称我洞庭。回头深自愧，旧业近沧溟。
题鬼门关
陶弼（宋代）

朝过鬼门关，虎迹印玄室。
暮过鬼门关，猿声啸苍壁。
朝暮悲行人，森然增惨栗。
驻马看飞云，蛮烟不见日。
回首望江南，万里心何极。
美人天一方，双鱼莫能觅。
遥望天涯亭，相逢不相识。
令我思古人，兴怀感今昔。
游虎丘山
吴从善（宋代）

乐声随转阖闾城，樯杪无风水自平。
不待尊前催画烛，落霞明月送船行。
【商调】梧叶儿_春三月，夜
吴仁卿（元代）

春三月，夜五更，孤枕梦难成。香销尽，花弄影，此时情，辜负了窗前月明。
花前约，月下期，欢笑忽分离。相思害，憔悴死，诉与谁？只有天知地知。
乜斜害，药难医，陡峻恶相思。懊悔自，埋怨你，见面时，说几句知心话儿。
桃花树，落绛英，和闷过清明。风才定，雨乍晴，绣针停，短叹长吁几声。
暮春
春云净，芳树晓，花外燕声娇。呼红袖，品玉箫，泛兰桡，十里春风画桥。
韶华过，春色休，红瘦绿阴稠。花凝泪，柳带愁，泛兰舟，明日寻芳载酒。
湖上
舟中句，湖上景，芳酒泛金橙。云初退，月正明，雪初晴，几树梅花弄影。
滴翠轩
马亮（宋代）

高阁登临暑气空，绿槐蝉噪咽清风。
我今到此须怀感，多少行人道路中。
喜苏潜夫至柳浪座上限韵 其三
袁宏道（明代）

小仄呼藤杖，微喧去皂衫。花头当槛落，鸟影入杯衔。

对口浮三爵，他时老一岩。暂来犹有禁，佛语口须缄。
君子行
李孙宸（明代）

君子秉明哲，不受世垢氛。廉隅防缺折，坚白慎淄磷。

枉直一以混，寻尺宁言伸。仲尼千秋圣，富贵如浮云。

矫矫龙神性，何能为人驯。卓哉鲁连子，长揖谢千金。
七溪
陈均（宋代）

为爱潺湲引步迟，不知行尽白云西。
云深忘却来时路，吟断空山片月低。
杨氏七哀诗
潘岳（魏晋）

漼如叶落树，邈若雨绝天。雨绝有归云，叶落何时连。

山气冒冈有，长风鼓松柏。堂虚闻鸟声，室暗如日夕。

昼愁奄逮昏，夜思忽终昔。展转独悲穷，泣下沾枕席。

人居天地间，飘若远行客。先后讵能几，谁能弊金石。
闻泉
李咸用（唐代）

淅淅梦初惊，幽窗枕簟清。更无人共听，只有月空明。

急想穿岩曲，低应过石平。欲将琴强写，不是自然声。
寄张约之读书白云山中
李之世（明代）

白云山上白云居，袅袅丹梯万仞馀。君自磨厓寻胜迹，何须服食检方书。

三冬琪树依瑶圃，半夜银蟾傍土除。闻道班麟还可驭，凌风聊试碧霞裾。
内阁前迎春花开有述
黄佐（明代）

春丛照眼见轻黄，玉署裁诗觉兴长。唐苑错教催羯鼓，汉宫徒兴斗仙装。

龙池日转才分色，凤阁风来细认香。何事偏承天泽早，结根元兴五云傍。
见农妇插田歌作
陈繗（明代）

尺布包头学野装，轻移莲步水还香。裙如蛱蝶随风舞，手效蜻还点水忙。

紧束晓烟青一把，细分春雨绿成行。山歌欲和声难调，恼杀摇鞭马上郎。
句
刘师道（宋代）

三千世界银成色，十二楼台玉作层。
南剑州芋阳舖见腊月桃花
蔡襄（宋代）

可笑夭桃耐雪风，山家墙外见疏红。
为君持酒一相向，生意虽殊寂寞同。
白鸟去边明
林希逸（宋代）

燕外丝方捲，明开若个边。痴云留片片，白鸟去翩翩。

雨后霜毛湿，风前雪翅鲜。双飞向何处，一半是晴天。

乍息鸠鸣垤，还归鹤避烟。须臾阴霭尽，乌绕月娟娟。
水调歌头·今日小春月
佚名（宋代）

今日小春月，後日是周正。瑞蔼挹仙堂上，崧岳喜生申。文物师挹宅相，诗礼枢庭世胄，冰骨玉精神。浩气凌牛斗，胸次敻凡尘。郭中书，广成子，李长庚。勋业词章福寿，直上等三人。松菊亭前诗酒，梅竹园中翰墨，时复萃嘉宾。人指屏山下，双桂一灵椿。
寄香严海仙上人
范纯仁（宋代）

穰邓相逢已十年，想怀风格镇依然。身同幻境融都寂，心得玄珠照自圆。

倚锡静眠松下石，煮茶閒试竹间泉。利名识尽情犹熟，终羡吾师绝世缘。
和陶停云
吴芾（宋代）

吁嗟人世，如彼南柯。
正宜闲处，养此太和。
纵使得意，位高金多。
老不知止，宁逃谴呵。
黄景纯社仓求诗
萧立之（宋代）

黄君为善不近名，九鼎大吕荆溪评。贼奴金印弃如唾，未用富溪侯汉廷。

只今作仓北原北，肯与贫人供年谷。乖崖梦中紫府客，君家世美如乔木。

题诗往往来达官，锦标玉轴乌丝栏。知君见诗应怒骂，百万摴蒲乞鹅炙。
颂古一首
释普度（宋代）

双林树下手摩胸，说有谈无姿脱空。
若谓瞿昙曾入灭，错教啼鸟笑春风。
出塞四首借用秦少游韵
陆游（宋代）

煌煌艺祖业，土宇尽九州，当时王会图，岂数汝黄头。
今兹缚纛下，状若觳觫牛。
万里献太社，裨将皆通侯。
幽芳记十六首 其七 含笑
彭日贞（明代）

暗香当晚眺，朵朵弄高枝。颇忆轻红颊，迎风欲语时。
瑞鹤仙（刘氏园西湖柳）
赵文（宋代）

绿杨深似雨。西湖上、旧日晴丝恨缕。风流似张绪。羡春风依旧，年年眉妩。宫腰楚楚。倚画阑、曾斗妙舞。想而今似我，零落天涯，却悔相妒。

痛绝长秋去後，杨白花飞，旧腔谁谱。年光暗度。凄凉事，不堪诉。记菩提寺路，段家桥水，何时重到梦处。况柔条老去，争奈系春不住。
和史司直韵五首
吴潜（宋代）

南方一佛放圆光，散作阎浮檐蔔香。
便把此花为赞祝，更将何蔔献休祥。
建中圣主平平荡，锡福明王简简穰。
共喜太平今有象，新年好上万年觞。
送定上人还会稽
释道潜（宋代）

西风警群木，萧瑟散秋声。病客有归思，孤云无恋情。

月当千里共，人恨四难并。苦学谁如子，它年在一鸣。
代诸生送蒋守 其一
徐积（宋代）

明明楚侯，为国之光。王明是选，王命是将。皇皇者华，六辔如濡。

辔且如濡，其德可孚。其孚维何，洁不可污。皇皇者华，六辔沃若。

辔且沃若，其德可度。其度维何，清不可浊。洁也不污，清也不浊。

德则不渝，泽则不涸。民则宜之，民则乐之，神亦作之。
内外吟
邵雍（宋代）

衣冠不整，谓之外惰。
行义不修，谓之内惰。
内外俱惰，何人不唾。
颂古一百则
释正觉（宋代）

俱胝老子指头禅，三十年来用不残。
信有道人方外术，了无俗物眼前看。
所得甚简，施设弥宽，
大千刹海饮毛端。鳞龙无限落谁手，
珍重任公把钓竿。师复竖起一指云，
看。
章钓仙吹铁笛善医眼与齿相说法尤高
姚勉（宋代）

严于治齿要如军，治眼当如爱护民。
此术尽堪为世用，钓鱼船上岂无人。
桂林道中古松甚盛每有土人烧砍
黄公辅（明代）

松林葱郁驿途长，偃尽虬龙古色苍。谡谡凭风涛有韵，亭亭笼日暑还凉。

输他啼鸟栖枝稳，应笑行人去路忙。珍重勿须频剪伐，垂阴差得比甘棠。
句 其三
李良臣（宋代）

勿贻麟楦笑，千古愧公卿。
晴
邓林（宋代）

多谢东风巧剪裁，深红浅碧一时开。晴雷隐隐天无雨，知是香逵绣縠来。
故人张諲工诗善易卜兼能丹青草隶顷以诗见赠
王维（唐代）

不逐城东游侠儿。
隐囊纱帽坐弹棋。
蜀中夫子时开卦。
洛下书（一作诸）生解咏诗。
药阑花径衡门里。
时复据梧聊隐几。
屏风误点惑孙郎。
团扇草书轻内史。
故园高枕度三春。
永日垂帷绝四邻。
自想（一作惜）蔡邕今已老。
更将书籍与何人。
诸葛武侯庙十首 其四
薛瑄（明代）

王佐雄才久已闻，丛祠今见锦江濆。莓苔岁久漫碑刻，风叶秋高打庙门。

每有孤忠兴汉室，可无长策定中原。江山离合宁非数，成败难将往事论。
送昆山丞谢子潚解官还朝
马先觉（宋代）

结交无虑三十年，道同志合难其全。
倾盖相欢岂无有，当面论心背不然。
晚知趋向动违俗，闭门避客鱼渊潜。
属闻贰令非常好，才德远过崔蓝田。
有怀欲吐难忍肢，试剥云雾看青天。
穆如清风濯烦愠，皎若明月堕我前。
论文未易探涯涘，讲政壹以民为先。
老夫论说众所废，公独采拾无弃捐。
承颜请益恨不数，契合乃过金石坚。
我方怙焉以为命，忍闻歌吹张离筵。
西郊日暖玉生烟，羡公此行若登仙。
何当化龙逐云气，四方上下相周旋。
含情握手不忍别，敢效昔人裨一言。
圣王当宁方急贤，原公袖疏朝甘泉。
为言民瘼殊未痊，径须下诏宽缗钱。
霅溪夜宴诗（霅溪神歌）
水神（唐代）

山势萦回水脉分，水光山色翠连云。

四时尽入诗人咏，役杀吴兴柳使君。
杂曲歌辞·长干曲四首
崔颢（唐代）

君家何处住，妾住在横塘。
停舟暂借问，或恐是同乡。

家临九江水，去来九江侧。
同是长干人，生小不相识。

下渚多风浪，莲舟渐觉稀。
那能不相待，独自逆潮归。

三江潮水急，五湖风浪涌。
由来花性轻，莫畏莲舟重。
大江吟
方朝（清代）

大江曲，山树秋，天寒日暮，野鸟啁啾，中流激荡风浏浏。

北兼汉沔，东下扬州，沧波浩瀚谁能收？江上何所有，芙蓉北渚，葭菼中洲。

江中何所有，鲸鱼鼓浪，天吴嬉游。娥媚雪消春水涨，瞿唐巴峡猿啼幽。

奔涛瞬息千里泻，雷霆惮赫日月愁。思欲一济无方舟，美人旌旆云外浮。

乍去乍来不我求，青鸟欲语意夷犹。天路险阻怀灵修，白日西驰不我留，长歌徙倚增离忧。
再赋弈棋五首 其四
洪炎（宋代）

眉山非快手，弈胜亦欣然。变态一翻覆，几微系后先。

陶公虑太过，雪女慧堪怜。张弛诚吾道，斯文许尔贤。
病枕
陆文圭（元代）

潇潇风雨夜，病枕厌长更。
辗转终无寐，呻吟不绝声。
鼠牙乘壁暗，鸡翼报国明。
辛苦状前婢，频呼睡不惊。
闲居初夏午睡起·其一
杨万里（宋代）

梅子留酸软齿牙，芭蕉分绿与窗纱。
日长睡起无情思，闲看儿童捉柳花。
送萧颖士赴东府，得草字
姚发（唐代）

天生良史笔，浪迹擅文藻。中夏授参谋，东夷愿闻道。

行轩玩春日，饯席藉芳草。幸得师季良，欣留箧笥宝。
双寿为万安萧吉士升容赋
王缜（明代）

举案相看七十齐，康强真似得天机。百年于世人常有，双寿如君古亦稀。

酒注霞觞浮蜡蚁，声催鼍鼓舞莱衣。独怜万里瀛洲客，青鸟遥衔锦轴归。
辰阳舟次蒋春岩观察绍宗 其二
黄本骥（清代）

病骨支离客里身，谁知花更瘦于人。投来缟纻交难淡，写出风霜笔有神。

节以晚香成逸品，学从老圃见天真。漫疑蒋径输陶径，得伴羊求便绝尘。
早炊童家店
杨万里（宋代）

长亭深处小亭奇，杂蘤粗蕤亦有姿。
羊角豆缠松叶架，鸡冠花隔竹枪篱。
不辞雨卧风餐里，可惜橙黄橘绿时。
行到前头杨柳迳，平分红白两莲池。
听莺
卫宗武（宋代）

羽族满幽谷，绵蛮声更多。
翠林深万绪，金羽掷双梭。
破晓频惊梦，叫云如解歌。
弓丸那可近，鸣跃在高柯。
夜中望仙观
顾况（唐代）

日暮衔花飞鸟还，月明溪上见青山。

遥知玉女窗前树，不是仙人不得攀。
方兴化挽词
楼钥（宋代）

庙乏著靴鬼，梦中言更明。
起家尤感励，为吏极廉平。
荐口声名重，朝行去就轻。
奏篇真确论，何日遂施行。
过翔鸾院留题僧房
张镃（宋代）

频年虽并住，今日偶能来。
水槛因莲设，风窗为客开。
诗凡惭鲍谢，社近忆宗雷。
莫问通衢隔，轻舟自往回。
玉真观寻赵尊师不遇
姚鹄（唐代）

羽客朝元昼掩扉，林中一径雪中微。松阴绕院鹤相对，

山色满楼人未归。尽日独思风驭返，寥天几望野云飞。

凭高目断无消息，自醉自吟愁落晖。
鄂州节推陈荣绪惠示沿檄崇阳道中六诗老懒不
黄庭坚（宋代）

头陀全盛时，宫殿梯空级。
城中望金碧，云外僧戢戢。
人亡经禅尽，屋破龙象泣。
惟有简栖碑，文字岿然立。
蝶恋花
杨泽民（宋代）

百卉千花都绽后。浥露依风，翠影笼芳牖。杏脸桃腮匀著酒。青影相映如携手。

一段帘丝风约透。妆点亭台，表里俱清秀。几度长堤频矫首。青青颜色新如旧。
秋怀 其二十
王元俸（明代）

生涯心事已蹉跎，敢向明时叩角歌。

游客寂寥缄远恨，故园零落泣沧波。

晴云古木月初上，残角山城晚更多。

旧里若为归去好，破斋残径闭烟萝。
即日
苏伯衡（明代）

午门同出独归迟，立断铜壶漏下时。
添得绿荷千万柄，雨声强半在西池。
咏泰山
刘大方（宋代）

万古春之主，群山孰可曹。都因敦厚大，不是险㠊高。

顶衬天地愁，根盘野□牢。坎离分背面，明月转周遭。

仙馆鸾朝舞，神亭鬼夜号。云来诸夏雨，风去百川涛。

东渭藏阴重，西秦抱势豪。龙蛇藏隙穴，草木立毫毛。

陕谷三升土，黄河五尺壕。暂登临日观，直下钓灵鳌。
踏莎行（卢仝啜茶手卷）
张炎（宋代）

清气崖深，斜阳木末。松风泉水声相答。光浮碗面啜先春，何须美酒吴姬压。

头上乌巾，鬓边白发。数间破屋从芜没。山中有此玉川人，相思一夜梅花发。
伏羌纪事诗一百韵
杨芳灿（清代）

圣泽敷殊俗，天声震八弦。花门何丑类，草窃敢纵横。

衅为寻仇何，妖由构煽成。鼠牙工发覆，蜗角怒相倾。

方镇空持重，中权孰使令。养痈忧内溃，蹑尾失先鸣。

濡滞师将老，骁腾敌果勍。谁当擒罔象，无计掣长鲸。

祖厉朝呼渡，萧关夜斫营。定西仍聚落，渭北却翻城。

蕞尔当阳邑，相违一日程。虢唇虞是齿，邾柝鲁闻声。

中夜荒鸡噭，高岩石鼓铿。重围占月晕，大角动星精。

县尉能全节，将军竟殉名。沙虫师有劫，风鹤信频惊。

陆地机才发，萧墙祸早萌。朝三狙暮四，昼伏鼠宵行。

无奈禾生莠，难教石化琼。搜牢宁有术，钩距遣谁侦。

狼卜阴谋泄，犀然诡状呈。幺䯢方扰扰，数士独铮铮。

义可捐妻子，情谁顾舅甥。矢心先告密，雪泣自输诚。

嘉尔殊慷慨，系余不听莹。终然邀上赏，可以定舆评。

众志坚堪恃，狂锋猝敢攫。卧罴吞貉子，嗾犬搏狸狌。

狡窟凭熏灌，祆酋竞抗衡，交衢长铩满，狭巷短刀迎。

螳臂穷犹奋，蜂眸死尚瞠。骈头填犴狱，连颈缚徽缨。

内患方消弭，前村倏斗争。烽烟腾土堠，贼骑满山坪。

跣足夫携妇，摩肩弟觅兄。仓皇弃髫龀，呜咽哭荧嫇。

近郭人流血，环郛火彻明。姚墟余瓦砾，谢墅剩榛荆。

噪或千唇沸，行如一足暂。飞扬氛甚恶，跳荡色何狞。

呀䦪摧墙壁，喧豗折栋甍。阵云愁叆叇，边日惨光晶。

满谷驱牛马，连车藉稻粳。争先夸矫捷，走险据峣峥。

岩邑周防早，微官性命轻。侠肠原耿耿，独行信硁硁。

黑子城三版，青萍水一泓。周苛惟誓死，傅燮敢求生。

羯末才无敌，羊何气并英。射雕惊斛律，倚马笑袁宏。

势只伸孤掌，危还藉众擎。带刀农佩犊，持戟士离黉。

健妇俱行汲，羸童亦践更。奔驰劳仆隶，奋励逮髡黥。

流电飞𩩉落，狂雷巨炮轰。登陴均受甲，给廪免呼庚。

四日孤墉在，千夫一胆并。徒劳设梁丽，屡见碎冲輣。

天意为谁怒，民心笑尔儜。如棋争劫胜，似博杀枭赢。

侵晓凭楼堞，遥原见旆旌。烟尘飞候骑，笳吹到援兵。

象主群阴遁，爻占大道亨。危巢徙枭鹆，旧穴聚狐麖。

自昔恢王度，由来仗国桢。班资周保傅，勋阀汉公卿。

玉节来枢部，铜符事远征。指麾皆颇牧，趋走尽韩彭。

茇舍严刁斗，辕门急鼓钲。羽书千里应，积粟万囊盛。

纩挟全军燠，醪投众士酲。两甄排称娖，列骑杂斑骍。

贰负强遭梏，防风窘待烹。长围罗剑槊，险道断沟坑。

群慝应箫勺，神奸首满盈。脐膏明似烛，项骨肥于菁。

困兽攀笼槛，游魂恋釜铛。肘跗纷磔裂，骸骼乱枝撑。

烈烈摧枯蘖，炎炎燎聚虻。累累俘妇女，婉婉曳孩婴。

跧伏难藏迹，推求莫遁情。自知应斧锧，初不假笞搒。

革面从文豹，迁乔慕谷莺。尔曹生有路，今代狱惟平。

宽大群方悦，明良百度贞。直教空贯索，奚止扫欃枪。

归马秦川迥，回军华岳晴。豹韬宣伟略，龙额锡殊荣。

铭拟燕然勒，歌同汉乐赓。欢声溢廛市，和气叶韶韺。

温语传丹扆，恩纶出玉京。蠲租怜瘠壤，给复慰疲氓。

赍溥金兼粟，仁先独与茕。遗墟修板屋，残骴掩荒茔。

痛定微躯在，肠回百感萦。失时几拾沈，惩热惯吹羹。

弹指龙华劫，当场傀儡棚。青山招远梦，白水忆前盟。

关陇皇威畅，边陲战气清。江乡三亩宅，何日好归耕。
薄暮同诸君游紫云洞
王世贞（明代）

手抉藤封踏斜日，窈窕玲珑石为室。幽泉伏窦涓不枯，半壁嘘云袅难出。

野夫绝叫称大奇，为君痛釂三五卮。醉即今宵解衣卧，祇畏此中猿鹤疑。
钱清登舟
释绍嵩（宋代）

日落相携上小舟，客程难尽水空流。
潇潇细雨蓬初闭，万里一帆随白鸥。
菩萨蛮 题扇
屈秉筠（清代）

长天绿泻蟾波湿。捣衣声里秋无迹。双影玉骈肩。苔阶划袜莲。

幽怀延好梦。隔著巫云重。生未识湘皋。心知是二姚。
送和仲
彭汝砺（宋代）

心因行已老，事更与心违。恶景多离合，浮生半是非。

愁闻南浦雁，梦采北山薇。昨日见之子，问予胡不归。
春日归思
王翰（唐代）

杨柳青青杏发花，年光误客转思家。

不知湖上菱歌女，几个春舟在若耶。
深院月 闺怨
归淑芬（明代）

黛眉蹙，减容光。历尽风霜苦未央。斛剩馀愁动斗量，还须车载付沧浪。
过双庙
周紫芝（宋代）

巡远功名绝古今，后先俱死只侵寻。两家子弟犹相訾，百世何由识此心。
乌夜啼
卢祖皋（宋代）

照水飞禽斗影，舞风小径低花。征鸿排尽相思字，音信落谁家。

系恨腰围顿减，禁愁酒力难加。楼高日暮休帘卷，芳草满天涯。
题新繁句氏盘溪
句昌泰（宋代）

胜簪不肯黑，浮颊故能红。
心寄尘埃外，春归杖履中。
径松青谡谡，庭草碧茸茸。
无术系白日，年光如转蓬。
沁园春·萱草阑干
佚名（宋代）

萱草阑干，杨花庭院，夜景澄虚。望庚星昴宿，荧荧照室，祥烟瑞霭，郁郁充闾。白鹿入胎，黄龟献梦，果应君家生凤雏。真英物，似崑山片玉，沧海明珠。玳筵丝竹□□。有多少犀钱分座隅。念谢堂冷落，久无神语，淮淝骚扰，谁定边谟。天产英雄，地锺秀气，振起家声今有馀。□□□，看宫袍加鹄，玉带悬鱼。
逍遥堂二首
王之道（宋代）

娜婀风前竹，空蒙雨外山。
孤云心共远，短艇兴俱还。
酒有双莲胜，诗无一字閒。
因君成怅想，时到梦魂间。
陈云岫爱骑驴
真山民（宋代）

君不学少陵骑驴金华春，一生旅食长悲辛。
又不学浪仙骑驴长安市，凄凉落叶秋风里。
却学雪中骑驴孟浩然，冷湿银镫敲吟鞭。
梅花溪上日来往，身迹懒散人中仙。
有时清霜松下路，松风萧萧驴耳竖。
据鞍傲兀四无人，牧子骑牛相尔汝。
劝君但骑驴，行路稳，
姑徐徐。九折畏途鞭快马，
年来曾覆几人车。
三句颂 函盖乾坤
道禅师（宋代）

乾坤并万象，地狱及天堂。物物皆真见，头头用不伤。
洞箫赋
王褒（两汉）

原夫箫干之所生兮，于江南之丘墟。洞条畅而罕节兮，标敷纷以扶疏。徒观其旁山侧兮，则岖嵚岿崎，倚巇迤㠧，诚可悲乎其不安也。弥望傥莽，联延旷荡，又足乐乎其敞闲也。托身躯于后土兮，经万载而不迁。吸至精之滋熙兮，禀苍色之润坚。感阴阳之变化兮，附性命乎皇天。翔风萧萧而迳其末兮，回江流川而溉其山。扬素波而挥连珠兮，声礚礚而澍渊。朝露清泠而陨其侧兮，玉液浸润而承其根。孤雌寡鹤娱优乎其下兮，春禽群嬉翱翔乎其颠。秋蜩不食，抱朴而长吟兮，玄猿悲啸，搜索乎其间。处幽隐而奥庰兮，密漠泊以𤡳猭。惟详察其素体兮，宜清静而弗喧。幸得谥为洞箫兮，蒙圣主之渥恩。可谓惠而不费兮，因天性之自然。于是般匠施巧，夔妃准法。带以象牙，掍其会合。锼镂离洒，绛唇错杂。邻菌缭纠，罗鳞捷猎。胶致理比，挹抐擫㩶。

于是乃使夫性昧之宕冥，生不睹天地之体势，暗于白黑之貌形。愤伊郁而酷𦓖，愍眸子之丧精。寡所舒其思虑兮，专发愤乎音声。故吻吮值夫宫商兮，和纷离其匹溢。形旖旎以顺吹兮，瞋㖤㗅以纡郁。气旁迕以飞射兮，驰散涣以逫律。趣从容其勿述兮，骛合遝以诡谲。或浑沌而潺湲兮，猎若枚折；或漫衍而骆驿兮，沛焉竞溢。惏栗密率，掩以绝灭。㘊霵晔踕，跳然复出。

若乃徐听其曲度兮，廉察其赋歌。啾咇㘉而将吟兮，行鍖銋以和啰。风鸿洞而不绝兮，优娆娆以婆娑。翩绵连以牢落兮，漂乍弃而为他。要复遮其蹊径兮，与讴谣乎相和。故听其巨音则周流汜滥，并包吐含，若慈父之畜子也；其妙声则清静厌瘱，顺叙卑迖，若孝子之事父也。科条譬类，诚应义理。澎濞慷慨，一何壮士！优柔温润，又似君子。故其武声则若雷霆輘輷，佚豫以沸㥜；其仁声则若颽风纷披，容与而施惠。或杂遝以聚敛兮，或拔摋以奋弃。悲怆恍以恻惐兮，时恬淡以绥肆。被淋洒其靡靡兮，时横溃以阳遂。哀悁悁之可怀兮，良醰醰而有味。故贪饕者听之而廉隅兮，狼戾者闻之而不怼。刚毅强虣反仁恩兮，嘽唌逸豫戒其失。钟期牙旷怅然而愕兮，杞梁之妻不能为其气。师襄严春不敢窜其巧兮，浸淫叔子远其类。嚚顽朱均惕复惠兮，桀跖鬻博儡以顿顇。吹参差而入道德兮，故永御而可贵。时奏狡弄，则彷徨翱翔。或留而不行，或行而不留。愺恅澜漫，亡耦失畴。薄索合沓，罔象相求。

故知音者乐而悲之，不知音者怪而伟之。故闻其悲声，则莫不怆然累欷，撆涕抆泪。其奏欢娱，则莫不惮漫衍凯，阿那腲腇者已。是以蟋蟀蚸蠖，蚑行喘息。蝼蚁蝘蜒，蝇蝇翊翊。迁延徙迤，鱼瞰鸡睨。垂喙䖤转，瞪瞢忘食。况感阴阳之和，而化风俗之伦哉？

乱曰：状若捷武，超腾逾曳，迅漂巧兮。又似流波，泡溲泛𣶏，趋巇道兮。哮呷呟唤，跻踬连绝，淈殄沌兮。搅搜㶅捎，逍遥踊跃，若坏颓兮。优游流离，踌躇稽诣，亦足耽兮。颓唐遂往，长辞远逝，漂不还兮。赖蒙圣化，从容中道，乐不淫兮。条畅洞达，中节操兮。终诗卒曲，尚余音兮。吟气遗响，联绵漂撇，生微风兮。连延骆驿，变无穷兮。
谢梦锡见临
孔平仲（宋代）

雪月交光夜正寒，何人相伴语更阑。惟君枉驾时能慰，令我幽更意解欢。

小仆旋来荧火烛，病妻无力治杯盘。清谈已倦还观史，冷淡相看不厌难。
江蓠馆十绝句为朱鸿胪在明题 其三 石坞
王世贞（明代）

垒石为环堵，主人长作主。行遍咸阳西，谁识黄金坞。
同潘孺文诸从舅集外祖养拙楼
黎彭龄（明代）

支公同作社，散木自名园。剩水鱼分族，归云鸟候门。

亭漪涵药圃，屋牖睹花源。近向丹经注，柴桑短褐存。
西江月
张矩（宋代）

春事三分之二，落花庭院轻寒。翠屏围梦宝熏残。

窗外流莺声翠。

睡起犹支雪腕，觉来慵整云鬟。闲拈乐府凭阑干。

宿酒才醒一半。
次韵硕夫池亭赏莲
李弥逊（宋代）

胡床麈尾挥长柄，风和入座花容靓。乍开还合晚照中，修竹佳人倚春暝。

此间此景乐最深，世路好恶君酌斟。下车何必笑冯妇，投杼未免疑曾参。

江山信美来者稀，渊明独与田父违。谁云宁食艾三斗，不如杯行莫停手。
正仲移漕二浙用李白留别王嵩韵以送之
黄履（宋代）

二疏辞汉廷，故里挥黄金。谢公扶晋业，不改东山心。

余亦何为者，时动庄𤉱吟。七闽三径荒，白发西汜侵。

徒欣倦飞翼，获荫游凤林。方同埙篪吹，又远金玉音。

日月正光华，海岳增高深。昼锦虽适愿，霖雨斯层岑。

送公悲且欢，聊拂绿绮琴。
飞花二首
钱时（宋代）

尧夫花看半开时，花半开时春正肥。
此日老夫无拣择，殷勤直到看花飞。
谢萧元隆贤良惠小团
刘才邵（宋代）

紫鸾琢璧轻云转，几年隔阔今重见。睡魔胆落不待降，气压月团三百片。

饮罢清风生两腋，三山去人疑咫尺。便欲携公封事叩玉扃，为问苍生几时得苏息。
送柳郎中裴起居
武元衡（唐代）

望乡台上秦人在，学射山中杜魄哀。

落日河桥千骑别，春风寂寞旆旌回。
复次韵呈沅陵诸丈并怀在伯二首
赵蕃（宋代）

逸兴犹鸥白，残驱异犊黄。
青衫漫蛮府，黄帽合鲈乡。
既自老将至，何由心甚长。
倘能藏斗酒，未暇博西凉。
送别同志有前韵
袁甫（宋代）

凤凰翔集肯卑微，独向梧桐拣一枝。
乍别故棲知未忍，临行更赋白圭诗。
蜀中扫地和尚
佚名（唐代）

水行仙，怕秦川。
听王氏话归州昭君庙
李远（唐代）

献之闲坐说归州，曾到昭君庙里游。自古行人多怨恨，

至今乡土尽风流。泉如珠泪侵阶滴，花似红妆满岸愁。

河畔犹残翠眉样，有时新月傍帘钩。
古悔从军行
王贞白（唐代）

忆昔仗孤剑，十年从武威。论兵亲玉帐，逐虏过金微。

陇水秋先冻，关云寒不飞。辛勤功业在，麟阁志犹违。
减字木兰花（咏木犀）
李处全（宋代）

谁将翡翠。闲屑黄金摅巧思。缀就花钿。飞上秋云入鬓蝉。

一枝就倚。披拂香风多少意。午镜重匀。娇额妆成宫样新。
客中感怀四首 其四
秦涌（清代）

今来事事动人愁，景物萧条宿雨收。试看陌头杨柳色，晚烟一抹不胜秋。